Author: Институт перевода Библии
Date: 2022-09-30T19:41:33.118066+00:00

КъэбарышӀур: Апостол Паул шӀошъхъуныгъэ зиӀэхэу Ефес къалэм дэсхэм тхылъэу афитхыгъэр

КъэбарышӀур: Апостол Паул шӀошъхъуныгъэ зиӀэхэу Ефес къалэм дэсхэм тхылъэу афитхыгъэр

1. Апостол Паул шӀошъхъуныгъэ зиӀэхэу Ефес къалэм дэсхэм тхылъэу афитхыгъэр

Апостол Паул шӀошъхъуныгъэ зиӀэхэу Ефес къалэм дэсхэм тхылъэу афитхыгъэр

Апостол Паул шӀошъхъуныгъэ зиӀэхэу Ефес къалэм дэсхэм тхылъэу афитхыгъэр

1. 1

2. 2

3. 3

4. 4

5. 5

6. 6

АПЭРЭШЪХЬ

АПОСТОЛ ПАУЛ ШӀОШЪХЪУНЫГЪЭ ЗИӀЭХЭУ ЕФЕС КЪАЛЭМ ДЭСХЭМ ТХЫЛЪЭУ АФИТХЫГЪЭР

ШӀуфэс

1^1Сэ сы Паул. Тхьэм шӀоигъуагъэти, Исус Христос иапостол сыхъугъ. Шъо, Тхьэм ицӀыф лъапӀэхэу Ефес къалэм[*] дэсхэу, Исус Христос зыгу илъхэу, ежь фэшъыпкъэхэм, мы тхылъыр къышъуфэсэтхы.

2Тхьэу тя Тэ лъапӀэрэ Зиусхьан Исус Христосрэ анэшӀу къышъущарэфи, гупсэф къышъуарэт.

Христос тыгухэм зэрарылъым пае, гурэ псэрэкӀэ Тхьэм ынэшӀу къызэрэтщифэрэр

3Тхьэу ти Зиусхьанэу Исус Христос я Тэ щытхъушхор ий. Христос тыгухэм зэрарылъым пае, уашъом епхыгъэу, лъэныкъо пстэумкӀи гурэ псэрэкӀэ Тхьэм ынэшӀу къытщифагъ+. 4Сыда пӀомэ, Тхьэм дунаир къыгъэхъуным ыпэкӀэ, Христос тыгухэм зэрарылъымкӀэ ежь ибынхэм ащыщ тыхъунэу тыкъыхихыгъ, тыгухэр къабзэхэу, лажьэ зи тимыӀэу, шӀулъэгъу тыгухэм арылъэу ежь ыпашъхьэ тыщыпсэуным пае+. 5Исус Христос къыпкъырыкӀэу, Тхьэм ежь ибынхэм ащыщ тыхъунэу бэшӀагъэу тигъэнэфагъ, игъоу зэрилъытагъэм, ыгу хэлъыгъэм тетэу+. 6Аущтэу зыкӀишӀагъэр ищытхъушхо тетэу ынэшӀу къызэрэтщифагъэм пае, тэ щытхъу фэтшӀыныр ары. Сыда пӀомэ, ежь ы Къоу шӀу ылъэгъурэм къыпкъырыкӀэу Тхьэм инэу ынэшӀу къытщифагъ. 7Христос ылъэу къащым щыкӀэкӀыгъэмкӀэ гукӀэгъушхо ыкӀи шӀугъэшхо къытфэзышӀэрэ Тхьэм тэ тшъхьэ ыщэфыжьыгъ, типсэкӀодхэри къытфигъэгъугъ+. 8АкъылышӀуагъэ пстэумрэ гурыӀоныгъэ пстэумрэ хэлъэу 9игухэлъ шъэфэу Христос ригъэгъэцэкӀэнэу ухэсыгъэр игъоу зэрилъытагъэм тетэу Тхьэм къыдгуригъэӀуагъ+. 10Тхьэм игухэлъэу игъо къызыскӀэ ыгъэцэкӀэщтыр, уашъохэми чӀылъэми ащыӀэр зэкӀэ зы ышӀыхэзэ, Христос итетыгъо ыӀэчӀэгъ чӀигъэуцоныр ары+.

11Христос тыгухэм зэрарылъым пае, Тхьэм тэри ӀахьышӀур къытфигъэшъошагъ. Тхьэм гухэлъэу ыухэсыгъэм тетэу, а ӀахьышӀур къытлъыӀэсынэу бэшӀагъэу ыгъэнэфагъ. Ежьыр ары игухэлърэ ишӀоигъоныгъэрэ атетэу Ӏоф пстэури зыгъэцакӀэрэр. 12Тхьэм аущтэу зыкӀишӀагъэр тэ апэрэхэу Христос щыгугъыхэу, пэплъагъэхэм Тхьэм илъытэныгъэшхо щытхъу фэтшӀыныр ары. 13Шъо шъугухэми Христос арылъ хъугъэ. Христос шъугухэм арылъ зыхъугъэр шъыпкъагъэм ехьылӀэгъэ къэбарэу, шъумыкӀодэу шъукъэзгъэнэжьырэ къэбарышӀур зызэхэшъухыгъэр ары. ХристоскӀэ шӀошъхъуныгъэ шъуиӀэ зэхъум, Тхьэм ежь ы Псэ ЛъапӀэу тыкъызэригъэгугъагъэр мыхъурым фэдэу шъугухэм къарилъхьагъ+. 14Тэ, Тхьэм ицӀыфхэм, тшъхьэхэр ыщэфыжьыхэфэ, ӀахьышӀур къызэрэтлъигъэӀэсыщтымкӀэ Тхьэм ы Псэ ЛъапӀэ тишэсы[*], Тхьэм илъытэныгъэшхо щытхъу фэтшӀыным пае.

Паул Тхьэм зэрелъэӀурэр

15Арышъ, Зиусхьан Исус шӀошъхъуныгъэу фышъуиӀэмрэ шӀулъэгъоу Тхьэм ицӀыф лъапӀэхэм афышъуиӀэмрэ якъэбар зызэхэсхыгъэм щегъэжьагъэу,+
16Тхьэм селъэӀу зыхъукӀэ, шъуигугъу сэшӀы, шъощ паий Тхьэм щытхъу фэсэшӀ зэпыт. 17Ти Зиусхьан Исус Христос и Тхьэу, щытхъушхо зиӀэ Ты лъапӀэм сызэрелъэӀурэр, шъо ежь нахьышӀоу шъушӀэным пае, ежь ы Псэ ЛъапӀэу акъылышӀу тиӀэ зыгъэхъурэри, Тхьэр зыфэдэр къытфэзгъэнафэрэри шъугухэм къарилъхьаныр ары. 18Шъугухэр къыгъэплъэжьынхэуи Тхьэм селъэӀу. Ащ фэдэу сызфелъэӀурэр гугъапӀэу Тхьэр къызфышъоджагъэр шъушӀэныр ары, ицӀыф лъапӀэхэм тырягъусэу щытхъушхо зиӀэ Ӏахьышхоу къытлъигъэӀэсырэри+
19шъушӀэныр ары, тэ, шӀошъхъуныгъэ зиӀэхэм, тыгухэм арылъэу, Тхьэм илъэкӀышхоу гъунэ зимыӀэри шъушӀэныр ары. 20А лъэкӀышхор зыфэдэр лъэкӀышхоу Тхьэм Христос лӀагъэхэм къызэрахигъэтэджыкӀыжьэу, иджабгъукӀэ уашъом зэрыщызыгуигъэтӀысхьагъэр ары+. 21Ӏэшъхьэтетхэми, тетыгъо зиӀэ пстэуми, кӀочӀэшхо пстэуми, пэщэ пстэуми, мы дунаим имызакъоу къэкӀощт дунаими зигугъу щашӀырэ цӀэ пстэуми Тхьэм Христос апшъэ ышӀыгъ+. 22ЩыӀэ пстэури Христос ылъэгу чӀэгъ чӀигъэуцуи, зэкӀэми апшъэ щыӀэнэуи, чылыс зэӀукӀэм ышъхьэнэуи ыгъэнэфагъ Тхьэм+. 23Чылыс зэӀукӀэр – Христос ыпкъ. Христосэу тыдэкӀи щыӀэ пстэуми щыкӀагъэ зи ямыӀэу, икъугъэу зыгъэхъурэр икъугъэу чылыс зэӀукӀэм хэлъ+.

ЯТӀОНЭРЭШЪХЬ

Христос тыгухэм арылъ зэрэхъугъэм пае, икӀэрыкӀэу тыкъалъфыжьыгъ

2^1Шъуибзэджагъэрэ шъуипсэкӀодхэмрэ къахэкӀыкӀэ, лӀагъэхэм шъуафэдагъ+. 2А Ӏофхэм ягъогу шъурыкӀощтыгъ. Мы дунаим ихэбзэжъ Ӏае шъутетэу, жьыбгъэм тетыгъо щызиӀэ Ӏэшъхьэтетэу, джынапцӀэу[*] Тхьэм емыдэӀухэрэм агухэм арылъыр зэрэфаем тетэу шъузекӀощтыгъ+. 3Тэ пстэури а цӀыфхэм тахэтэу, типсэкӀодышӀэ шэныжъ зыкӀэхъопсыщтыгъэ Ӏоф мыхъунхэм атетэу тыпсэущтыгъ. ТипсэкӀодышӀэ шэныжърэ тигупшысэхэмрэ зыкӀэхъопсыщтыгъэ Ӏофхэр дгъэцакӀэщтыгъэх. Тишэныжъ уеплъымэ, нэмыкӀ цӀыфхэм тафэдэу, тэри Тхьэм игубж ыӀэчӀэгъ тычӀэтыгъ+. 4-5ТипсэкӀодхэм къахэкӀыкӀэ лӀагъэхэм тафэдагъэ пэтми, Тхьэу гукӀэгъушхо зиӀэм шӀулъэгъоу къытфыриӀэм пае, Христос тыригъусэу тыкъыгъэпсэужьыгъ. Тхьэм ынэшӀу щыфэныгъэкӀэ тымыкӀодэу тыкъыгъэнэжьыгъ++. 6Христос тыгухэм зэрарылъым пае, ащ тыригъусэу Тхьэм тыкъыгъэтэджыжьыгъ, ащ тыригъусэуи уашъом тӀысыпӀэ къыщытитыгъ+. 7Тхьэм аущтэу зыкӀишӀагъэр Христос Исус къыпкъырыкӀэу шӀугъэу къытфишӀагъэмкӀэ ежь ынэшӀу щыфэныгъэшхоу гъунэ зимыӀэр къэкӀощт лъэхъанхэм яцӀыфхэми аригъэлъэгъуныр ары. 8Тхьэм ынэшӀу щыфэныгъэкӀэ шъумыкӀодэу шъукъыгъэнэжьыгъ, шӀошъхъуныгъэ шъуиӀэ зэрэхъугъэм пае. Ар къызпкъырыкӀыгъэр шъорэп, ар Тхьэм итын нахь+. 9ШӀу зэрэтшӀагъэр арэп тымыкӀодэу Тхьэм тыкъызкӀигъэнэжьырэр. ЦӀыфыр зыщымытхъужьыным пае, Тхьэм а Ӏофыр аущтэу ыгъэпсыгъ+. 10Сыда пӀомэ, тыкъэзгъэхъурэр Тхьэр ары. Тхьэм тыкъыгъэхъугъ Христос тыгухэм зэрарылъымкӀэ, ӀофышӀухэу Тхьэм къытфигъэпсыгъагъэхэр дгъэцэкӀэнхэм пае+.

ХристоскӀэ шӀошъхъуныгъэ зиӀэхэр зы лъэпкъ зэрэхъухэрэр

11Арышъ, шъо, хымэ лъэпкъэу къалъфыгъэхэр, шъукъэдаӀу. Сунэт ашӀыгъэхэр (ӀэкӀэ сунэт ашӀыгъэхэр ары зыфасӀохэрэр) шъо, «сунэт амышӀыгъэхэкӀэ» заджэхэрэм, мыр шъугу къэжъугъэкӀыжьын фае:+
12пасэм Христос шъугухэм арымылъэу шъупсэущтыгъ. Израиль лъэпкъым шъущымыщэу, Тхьэм а лъэпкъыр къызэригъэгугъэгъэ Ӏофхэм атет зэзэгъыныгъэхэмкӀэ[*] Ӏахь шъуимыӀэу, шъухымагъ. ГугъапӀэ шъуимыӀэу, Тхьэр шъумышӀэу мы дунаим шъутетыгъ+. 13Ау джы, Христос шъугухэм арылъ зэрэхъугъэм пае, шъо, зэгорэм Тхьэм пэчыжьагъэхэр, Христос ылъэу къащым щыкӀэкӀыгъэмкӀэ джы Тхьэм пэгъунэгъу шъухъугъ+. 14Сыда пӀомэ, ежь Христос ары тызэзгъэшӀужьыгъэр. Ежьыр ары итӀур[*] зы зышӀыгъэри, ыпкъыкӀэ ахэмэ азыфагу дэлъыгъэ пыиныгъэм идэпкъ зэхэзгъэуагъэри+. 15Унашъохэмрэ хабзэхэмрэ зэрыт Тэурат хабзэр лъэныкъокӀэ ригъэзэкӀыгъ. Христос аущтэу зыкӀишӀыгъэр цӀыфхэр ежь зэригъэшӀужьыныр, а лъэпкъитӀур зы лъэпкъ ыгъэхъуныр арых,+
16зэпыиныгъэри къащым щигъэкӀодэу, итӀур зыпкъ хъугъэу, Христос къащым зэрэтелӀыхьагъэмкӀэ ахэр Тхьэм ригъэшӀужьынхэр ары+. 17Христос къакӀуи, шъо, Тхьэм пэчыжьэгъэ цӀыфхэми, пэгъунэгъугъэ цӀыфхэми, зэшӀужьыным икъэбар къышъуигъэӀугъ. 18Сыда пӀомэ, Христос Ӏофэу ышӀагъэм пае, а Псэ ЛъапӀэр тыгухэм арылъэу, титӀуи Ты лъапӀэм пэгъунэгъу тыхъун тэлъэкӀы.

19Арышъ, шъухымэжьэп, шъухэхэсыжьэп, ау Тхьэм ицӀыф лъапӀэхэм ащыщ шъухъугъ, Тхьэм иунагъо щыщи шъухъугъ+. 20Апостолхэмрэ пегъымбархэмрэ[*] лъапсэу агъэуцугъэм шъутет. Ежь Христос Исус ары унэр зыӀыгъ лъэпсэ мыжъошхор+. 21Зиусхьан Исус ары унэр зэкӀэри зэтезгъэуцорэр, ежьыри а унэм зэрэщыӀэм пае, Тхьэм иунэшхо лъапӀэ хъунэу хэхъо+. 22Шъо Христос шъугухэм арылъэу мыжъохэм шъуафэдэу, Тхьэм ы Псэ ЛъапӀэ зэрыс унэм Христос шъори шъухегъэуцо+.

ЯЩЭНЭРЭШЪХЬ

Паул хымэ лъэпкъхэм Ӏофэу афишӀагъэм къызэрэтегущыӀэрэр

3^1Ащ пае, сэ, Паул, Христос Исус сыфэлажьэу, шъо хымэ лъэпкъхэм къэбарышӀур къызэрэшъозгъэӀурэм пае, хьапсым сычӀадзагъэу сычӀэс+.

2Тхьэм ынэшӀу щыфэныгъэкӀэ Ӏоф къышъуфэсшӀэнэу спшъэ къызэрэрилъхьагъэм икъэбар зэхэшъухыгъэн фае+.

3Тхьэм игухэлъ шъэф къысфигъэнафи, сигъэшӀагъэ, кӀэкӀэу къызэрэшъуфэстхыгъэм фэдэу+. 4Мы тхылъым шъузеджэкӀэ, Христос ехьылӀэгъэ шъэфым зэхэшӀыкӀэу фысиӀэм гу лъышъутэн шъулъэкӀыщт. 5А шъэфыр Тхьэм ы Псэ ЛъапӀэ мы уахътэм апостол лъапӀэхэмрэ пегъымбар лъапӀэхэмрэ зэрафигъэнэфагъэм фэдэу, ыпэрэ лӀэшӀэгъухэм ащыпсэущтыгъэ цӀыфхэм Тхьэм аригъэшӀэгъагъэп. 6А шъэфыр мыры: Христос Исус хымэ лъэпкъхэм агухэм арылъ хъоу, къэбарышӀур зэрадэрэмкӀэ Тхьэм израиль лъэпкъым ӀахьышӀоу фигъэшъуашэрэр ахэми къалъегъэӀэсы; а лъэпкъхэри Израиль игъусэхэу зы пкъым щыщых, Тхьэм израиль лъэпкъыр ӀофышӀухэу къызэригъэгугъагъэхэм ахэми яӀахь ахэлъ+.

7Тхьэм лъэкӀэу къысхилъхьагъэм тетэу, мы Ӏофыр згъэцэкӀэнэу ынэшӀу щыфэныгъэкӀэ тынэу къызэрэситыгъэмкӀэ, мы къэбарышӀум сыфэлэжьэнэу сигъэнэфагъ+. 8Тхьэм ицӀыф лъапӀэхэм санахь цӀыкӀуми, Тхьэм ынэшӀу щыфэныгъэкӀэ мы Ӏофыр спшъэ къырилъхьагъ: Христос хэлъ баиныгъэшхоу зыми ымыгъэунэфышъущтым икъэбар хымэ лъэпкъхэм язгъэӀунри,+
9Тхьэм игухэлъ шъэф цӀыф пстэуми нафэ афэсшӀынри ары. БлэкӀыгъэ лъэхъанхэм ащегъэжьагъэу а гухэлъ шъэфыр Тхьэу зэкӀэ къэзгъэхъугъэм аригъэшӀэгъагъэп+. 10Тхьэм аущтэу зыкӀишӀагъэр чылыс зэӀукӀэмкӀэ иакъылышӀогъэ зэмылӀэужыгъом икъэбар ошъо лъэныкъом щыӀэ Ӏэшъхьэтетхэми, тетыгъо зиӀэхэми джырэ уахътэм щаригъэшӀэныр ары+. 11МыкӀодыжьын гухэлъэу иӀэм тетэу Тхьэм а Ӏофыр ыгъэцэкӀагъ – ти Зиусхьан Христос Исус иӀэмыркӀэ. 12Христос тыгухэм арылъэу, ежьыркӀэ шӀошъхъуныгъэ зэрэтиӀэм пае, тыгушхоу, ежь тыщыгугъэу Тхьэм пэблагъэ тыхъун тэлъэкӀы+. 13Арышъ, шъо сишӀуагъэ шъозгъэкӀынэу къин зэрэсщэчырэм пае, шъугу шъумыгъэкӀодынэу сышъолъэӀу. А къинэу сэ сщэчырэм шъоркӀэ щытхъу хэлъ+.

Паул шӀошъхъуныгъэ зиӀэхэу Ефес дэсхэм Тхьэм зэрафелъэӀурэр

14Арышъ, Ты ЛъапӀэм ыпашъхьэ лъэгонджэмышъхьэкӀэ сетӀысхьэ. 15Уашъоми чӀылъэми ащыӀэу, сыдрэ унагъоу зыфаӀорэми ыцӀэ къызхэкӀырэр ежьыр ары. 16Тхьэм сызэрелъэӀурэр мыры: ищытхъушхо тетэу, ежь ы Псэ ЛъапӀэкӀэ шъугухэмкӀэ кӀуачӀэ шъуигъэгъотыныр,+
17шъушӀошъ зэрэхъугъэмкӀэ Христос шъугухэм арылъыныр,+
18шъулъапсэхэр шӀулъэгъум хэлъхэу, ащ шъутетэу, Тхьэм ицӀыф лъэпӀэ пстэуми шъурягъусэу, Христос ишӀулъэгъу ишъомбгъуагъи, икӀыхьагъи, икууагъи, илъэгагъи къыжъугурыӀонхэм пае, лъэкӀ шъуиӀэныр, 19а шӀулъэгъоу шӀэныгъэ пстэури зынэмысырэр шъушӀэныр арых, Тхьэм ишэн зэкӀэ шъухэлъыным пае+.

20Тхьэм щытхъушхор ий. Ежь илъэкӀэу къытхэлъымкӀэ Ӏофэу тызэрелъэӀущтхэмрэ тызэгупшысэщтхэмрэ анахьи, егъэлыягъэу нахьыбэ ышӀэн елъэкӀы+. 21Тэ Христос Исус зыгухэм арылъэу, чылыс зэӀукӀэм щыщхэм мыкӀодыжьын лъэхъанэу къэкӀощтхэмкӀи лӀэшӀэгъоу къэкӀощтхэмкӀи щытхъушхор Тхьэм фэтэжъугъэшӀ. Амин+.

ЯПЛӀЭНЭРЭШЪХЬ

Зыпкъ закъом фэдэ тызэрэхъурэр

4^1Сэ Зиусхьаным сызэрэфэлажьэрэм пае, хьапсым сычӀадзагъэу сычӀэсэу сышъолъэӀу: псэукӀэу шъуиӀэнэу Тхьэр къызфышъоджагъэм тетэу шъузекӀу+. 2Мыпэгэныгъэри, гушъэбагъэри, щэӀагъэри шъугухэм арыжъугъэлъ, шӀулъэгъукӀэ зым зыр ерэщыӀ+. 3Зы пкъэу шъущытынэу Тхьэм ы Псэ ЛъапӀэ шъуигъэгъотырэр зэзэгъыныгъэу шъузэзыпхырэмкӀэ зэрэшъуухъумэным ыуж шъуит+. 4Пкъэу тызщыщыр зы, Тхьэм ы Псэ ЛъапӀи зы, Ӏофэу тызщыгугъэу тызпаплъэу, Тхьэр къызфышъоджагъэри зы+. 5Зиусхьаныри зы, шӀошъхъуныгъэри зы, тызкӀаумэхъырэри зы+. 6Тхьэу цӀыф пстэуми я Тэ лъапӀи зы. Ащ цӀыф пстэуми тетыгъо афыриӀ, зэкӀэмкӀи Ӏоф ешӀэ, тэ зэкӀэми ар тыгухэм арылъ+.

7Тэ тщыщэу хэти Христос ынэшӀу къыщифагъ, хэти тынэу къыритынэу зэрэфигъэшъошагъэм тетэу+. 8Джары Тхьэм игущыӀэ тхыгъэхэм зыкӀарытыр: «ЫпшъэкӀэ зыдэкӀоежьым, гъэрхэри игъусэхэу
зыдыдищэягъэх, цӀыфхэми тынхэр аритыгъ»+.

9(«ЫпшъэкӀэ дэкӀоежьыгъ» зыфиӀорэ гущыӀэхэм къарыкӀырэр ыпэкӀэ чӀылъэм ыхэ дэдэм нэс зэрехыгъэр ары+. 10Ыхэ дэдэм нэс ехыгъэ дэдэр ары ошъо пстэуми анахьи нахь лъагэу дэкӀоежьыгъэр, щыӀэ пстэуми щыкӀагъэ зи ямыӀэу, икъугъэу ыгъэхъуным пае.)+
11Христос цӀыфхэм тынхэр зэраритыгъэр мары: ежь цӀыф заулэ апостолхэу ыгъэнэфагъ, нэмыкӀхэри пегъымбархэу[*] ыгъэнэфагъэх, адрэхэри ежь икъэбарышӀу агъэӀунэу ыгъэнэфагъэх, етӀани нэмыкӀхэри дин пащэхэуи дин гъэсакӀохэуи ыгъэнэфагъэх+. 12Тхьэм ахэр зыкӀигъэнэфагъэхэр ицӀыф лъапӀэхэр ежь фэлэжьэнхэу аригъэлъэкӀынри, Христос ыпкъ щыщхэм гурэ псэрэкӀэ нахь лъэкӀ аригъэгъотынри ары+. 13Аущтэу тэ зэкӀэ Тхьэм ы КъокӀэ шӀошъхъуныгъэ тиӀэу, ари тшӀэу, зы тыхъущт, Христос зишъыпкъагъэ щыкӀагъэ зи зимыӀэ зэрэцӀыф икъугъэм фэдэу, тэри зишъыпкъагъэ щыкӀагъэ зимыӀэ цӀыф икъугъэ тыхъущт+.

14ЕтӀанэ тысабыижьыщтэп, хыорхэм адыкӀэ мыдыкӀэ тызэрамыдзэжьэу, цӀыфхэм адрэ цӀыфхэр дин Ӏофхэу зыфагъасэхэрэм яжьыбгъэ пстэуми тызэридзэжьыщтэп. ЦӀыфхэу адрэ цӀыфхэр дахьыхынхэмкӀэ фэӀазэхэм ятхьагъэпцӀыгъэ тыкъыфэнэжьыщтэп+. 15Аущтэу мыхъоу, шӀулъэгъур тыгухэм арылъэу, шъыпкъагъэр къатӀозэ, сыд фэдэ лъэныкъокӀи Христос тыфэдэнэу тхэхъощт. Ежьыр ары шъхьэр+. 16Ежь Христос ары пкъым кӀуачӀэ езгъэгъотырэри, пкъыр зэзыпхырэ щыӀэ пстэумкӀэ пкъыр зэкӀэ зэхэзгъэуцорэри, зэкӀэзыубытэрэри. Аущтэу пкъым щыщэу сыдрэ Ӏахьыр зэрэлэжьэн фаем фэдэу зылажьэкӀэ, пкъым хэхъо, шӀулъэгъуныгъэкӀи нахь кӀуачӀэ егъоты.

Христос зыгу илъхэм щыӀэкӀакӀэу яӀэр

17Зиусхьаным ыцӀэкӀэ лъэшэу къышъуфэсэгъэпытэ: хымэ лъэпкъхэм яшъхьэнэкӀыгъэкӀэ зэрэзекӀохэрэм фэдэу шъумызекӀу+. 18ЯзэхэшӀыкӀ шӀункӀы, ягуркъагъэ[*] къыхэкӀыкӀи зи амышӀэу, Тхьэм цӀыфхэм къаритырэ щыӀэныгъэм пэчыжьэх+. 19Агухэм гулъытэ зи ямыӀэу, мыхъо-мышӀэ псэукӀэм зыратыгъ, загъэшхэкӀыни амылъэкӀэу, сыд щыщырэ гумыкъэбзагъэм хэтых+.

20Ау Христос икъэбар шъозгъэшӀэгъэ цӀыфхэм аущтэу шъузекӀонэу шъуагъэшӀагъэп. 21Сыда пӀомэ, Христос икъэбар шъо зэхэшъухыгъ, ежьыри шъугухэм арылъэу, ежь хэлъ шъыпкъагъэр зэжъугъэшӀагъ. 22ШъуипсэукӀэжъ щыщ шъуишэныжъ бзаджэр хэшъунэжьын зэрэфаер зэжъугъэшӀагъ. Сыда пӀомэ, шъуишэныжъ бзаджэ ихъопсэ мыхъунхэу шъукъэзгъапцӀэхэрэмкӀэ шъуигъэкӀод пэтыгъ+. 23Шъугухэм арылъи шъуигупшысакӀи Тхьэм зэрежъугъэхъокӀын зэрэфаери зэжъугъэшӀагъэ+. 24Шъыпкъагъэрэ гукъэбзагъэрэ шъыпкъэу шъуиӀэнэуи, ежь шъуфэдэнэуи, Тхьэм шъукъыгъэхъужьыгъэу, шэныкӀэшӀур шъуашэу зэшъущэкӀын зэрэфаери зэжъугъэшӀагъэ+.

25Арышъ, пцӀыусыныр хэшъунэжьи, хэти игъунэгъу шъыпкъэр рерэӀу, сыда пӀомэ, тэ зэкӀэри зы пкъы закъом тыщыщ+. 26Шъугубжыми, псэкӀод шъумышӀэ. Шъугубжыгъэу, тыгъэр къошъумыгъэхьажь+. 27Шэйтаным гъогу ешъумыт+. 28ТыгъуакӀор орэмытыгъожь, ау орэлажьи, ыӀэхэмкӀэ шӀу ерэшӀ, щыкӀагъэ зиӀэхэм афигощын иӀэным пае+.

29ГущыӀэ емыкӀухэр шъужэхэм къадэшъумыгъэкӀ, ау адрэ цӀыфхэм зэрящыкӀагъэм фэшъуашэу, гурэ псэрэкӀэ нахь лъэкӀ яжъугъэгъотызэ, гущыӀэшӀухэр шъужэхэм къадэжъугъэкӀых нахь, цӀыфхэу зэхэзыххэрэм шъуишӀуагъэ яжъугъэкӀыным пае+. 30Тхьэм ы Псэ ЛъапӀэ ыгу хэшъумыгъэкӀ. Тхьэм шъушъхьэхэр зищэфыжьыщт мафэм[*] нэсыфэ, ежь ы Псэ ЛъапӀэ мыхъурым фэдэу, Тхьэм шъугухэм къарилъхьагъ+. 31Сыд фэдэ гужъри, къызэкӀэплъыхьанри, губжыни, куо-хьауни, цӀыфхэм ӀаекӀэ атегущыӀэни, сыд щыщырэ бзэджагъи хэшъунэжьых+. 32Зыр зым шӀу фэрэхъу, гукӀэгъу зэфэшъушӀ, зэфэжъугъэгъу, Тхьэм Христос ихьатыркӀэ шъо къызэрэшъуфигъэгъугъэм фэдэу+.

ЯТФЭНЭРЭШЪХЬ

5^1Тхьэм шӀу шъуилъэгъоу шъузэрибынхэм пае, ежь илъэужхэм шъуарыкӀу+. 2Христос шӀу тилъэгъуи, мэ ӀэшӀу зыпихырэ тынэуи Тхьэм ыгу зэӀурэ къурмэныпхъэуи тэщ пае ыпсэ зэритыгъэм фэдэу, шӀулъэгъу шъугухэм арылъэу шъузекӀу+.

3Ау Тхьэм ицӀыф лъапӀэхэм зэряфэшъуашэм фэдэу, зинэ шӀэным е сыд щыщ гумыкъэбзагъэм е нэйпсыягъэм ягугъу шъушӀы хъущтэп+. 4ЕмыкӀу гущыӀэныр, делэгъэ гущыӀэныр, мыхъун сэмэркъэуныр шъо къышъуфэшъуашэп, Тхьэм ищытхъу шъушӀын фае нахь+. 5Сыда пӀомэ, мы Ӏофыр зэжъугъашӀэ: зинэ зышӀэрэ цӀыфым е зыгу мыкъэбзэ цӀыфым е нэйпсые цӀыфым – ащ фэдэ цӀыфым тхьэ нэпцӀыр ыгъэлъапӀэу мэхъу – Христосрэ Тхьэмрэ я ТетыгъошхокӀэ Ӏахь къылъыӀэсыщтэп+. 6ГущыӀэ мыщыухэмкӀэ зыми зыкъешъумыгъэгъапцӀ, сыда пӀомэ, ащ фэдэ Ӏофхэм апае Тхьэм емыдэӀухэрэм игубж къалъигъэӀэсыщт+. 7Арышъ, ащ фэдэ цӀыфхэм гъусэ шъуафэмыхъу+.

8Сыда пӀомэ, зэгорэм шъушӀункӀыгъ, ау джы Зиусхьаныр шъугухэм зэрарылъым пае, нэфынэ шъухъугъ. Нэфынэм ибынхэр зекӀонхэ зэрэфаем фэдэу шъузекӀу,+
9сыда пӀомэ, нэфынэм шӀугъэу къыхэкӀырэр шӀугъэ пстэури, зэфэныгъэ пстэури, шъыпкъэгъэ пстэури ары. 10Зиусхьаным Ӏофхэу игъоу ылъытэхэрэр жъугъэунэфых, зэжъугъашӀэх+. 11ПкӀэ зимыӀэ шӀункӀ Ӏофхэм шъуиӀоф ахэшъумылъхь, ау а Ӏофхэр зыфэдэхэр къыхэжъугъэщых+. 12Сыда пӀомэ, Ӏофхэу шъэфэу ашӀэхэрэм ягугъу пшӀынри емыкӀу. 13Ау нэфынэм Ӏофхэр зэкӀэ къызигъэнафэхэкӀэ, ахэр къэлъагъох, сыда пӀомэ, къэлъэгъорэ пстэури нэфынэ мэхъу+. 14Джары моущтэу зыкӀаӀорэр:

«О, чъыерэр, къэущыжь, лӀагъэхэм къахэтэджыкӀыжьи,

Христос нэфынэр къыптыригъэпсэщт»+.

15Арышъ, шъузэрэзекӀорэм инэу шъуфэсакъ, акъыл зимыӀэхэм шъуафэмыдэу, акъылышӀу зиӀэхэм шъуафэдэу шъузекӀу+. 16Игъор блэшъумыгъэкӀ, сыда пӀомэ, мы мафэхэр бзаджэхэшъ ары. 17Арышъ, шъумыгупшысэу шъумызекӀу, Зиусхьаныр зыфаери зыгурыжъугъаӀу+. 18СэнэпсымкӀэ зышъумыгъэуташъу. Ащ къыхэкӀырэр мыхъо-мышӀэ псэукӀэр ары. Тхьэм ы Псэ ЛъапӀи икъугъэу шъугухэм арыжъугъэлъ+. 19ОрэдхэмкӀи, тхьэщытхъу орэдхэмкӀи, Тхьэм ы Псэ ЛъапӀэ шъугухэм къарилъхьэрэ орэдхэмкӀи шъузэдэгущыӀ. Шъугу етыгъэу Зиусхьаным щытхъу фэшъушӀэу, ежь пае орэд къашъуӀо+. 20Ти Зиусхьанэу Исус Христос ыцӀэкӀэ Ӏоф пстэуми апае Тхьэу Ты лъапӀэм щытхъу фэшъушӀ зэпыт+.

21•Христос ишӀолыкӀ шъугухэм зэрарылъым пае, шъузэфэӀорышӀ.

Шъузымрэ лӀымрэ зэрэзэфыщытынхэ фаер

22Шъо, шъузхэр, Зиусхьаным шъузэрэфэӀорышӀэрэм фэдэу, шъуилӀыхэми шъуафэӀорышӀ+. 23Сыда пӀомэ, Христос чылыс зэӀукӀэм шъхьэу зэриӀэм фэдэу, лӀыри ишъуз ышъхь. Чылыс зэӀукӀэр Христос ыпкъ, ежьыри ары а пкъыр мыкӀодэу къэзгъэнэжьырэр+. 24Чылыс зэӀукӀэр Христос зэрэфэӀорышӀэрэм фэдэу, шъузыри сыд щыщымкӀи илӀ фэӀорышӀэн фае.

25Христос чылыс зэӀукӀэр шӀу ылъэгъоу, ыпсэ ащ зэрэфитыгъэм фэдэу, хэтрэ лӀи ишъуз шӀу ерэлъэгъу+. 26Христос ыпсэ зыфитыгъэр псыкӀи[*] игущыӀэхэмкӀи чылыс зэӀукӀэм щыщхэр ыгъэкъабзэхэу, ахэмэ гукъэбзагъэ яӀэ хъуныр ары+. 27Ащ нэмыкӀэу, Христос ыпсэ зыфитыгъэр чылыс зэӀукӀэм идэхагъэкӀэ, бжьыгъэ е зэлъагъэ, е ащ фэдэ щыкӀагъэ зи имыӀэу, гукъэбзагъэ иӀэу, лажьэ зи имыӀэу, ежь ыпашъхьэ ригъэуцоныр ары+. 28Ащ фэдэу лӀым ыпкъ иунае фэдэу ишъуз шӀу ылъэгъун фае. Зишъуз шӀу зылъэгъурэм ышъхьэ шӀу елъэгъужьы. 29Зыми ежь ыпкъ зыкӀи ыуджэгъужьыгъэп, ау пкъым ищыкӀагъэр регъэгъоты ыкӀи егугъу, Зиусхьаныр чылыс зэӀукӀэм зэрегугъурэм фэдэу; 30сыда пӀомэ, Христос ыпкъ тыщыщ, ыл тыщыщ, икупшъхьэхэми тащыщ+. 31Тхьэм игущыӀэ тхыгъэхэм зэрарытым фэдэу[*], «Ащ къыхэкӀыкӀэ лӀыр ятэ-янэхэм ахэкӀынышъ, ишъуз гъусэ фэхъунышъ, тӀури зыпкъ хъущтых»+. 32А гущыӀэхэм шъэфэу ахэлъыр шъэфышху: сэ къызэрэзгурыӀорэмкӀэ, а гущыӀэхэр зэхьылӀагъэхэр Христосрэ чылыс зэӀукӀэмрэ ары. 33Аущтэу шъуащыщ пэпчъ ежь ышъхьэ шӀу зэрилъэгъурэм фэдэу, ишъузи шӀу ерэлъэгъу. Шъузыми илӀ лъытэныгъэ ферэшӀ+.

ЯХЭНЭРЭШЪХЬ

Ятэ-янэхэмрэ ялъфыгъэхэмрэ зэрэзэфыщытынхэ фаер

6^1Шъо, бынхэр, Зиусхьаныр шъугухэм зэрарылъым пае, шъуятэ-шъуянэхэм шъуядэӀу. Аущтэу зышъушӀыкӀэ, тэрэзэу шъозекӀо+. 2«Уятэрэ уянэрэ лъытэныгъэ афэшӀ» ыӀуи, джары апэрэ унашъоу[*] Тхьэм мы гъэгугъэныгъэр зэрипхыгъэр, моущтэу ыӀозэ: 3«шӀу къыохъулӀэным ыкӀи бэрэ мы дунаим ущыпсэуным пае»+.

4Шъо, тыхэри, шъуилъфыгъэхэр шъумыгъэгубжых, ау Зиусхьаным зэрэшӀоигъом тетэу, шъупӀух, агурыжъугъаӀу+.

УнэӀутхэмрэ тхьэматэхэмрэ зэрэзэфыщытынхэ фаер

5Шъо, унэӀутхэр, мы дунаим шъутетыфэ, шъуитхьэматэхэм шъуащыщынэу, шъугухэри кӀэзэзхэу шъуядэӀу, гу шъыпкъэкӀи Христос шъузэредэӀурэм фэдэу, ахэми шъуядэӀу+. 6ШъуядэӀу сэӀо, ау агу къызэдгъэӀун шъуӀоу, анэхэмкӀэ гъунэ къызэрэшъулъафырэм изакъоп, ау Христос шъузэрэфэлажьэрэм пае, сыдигъуи шъугу етыгъэу шъуядэӀузэ, Тхьэр зыфаер жъугъэцакӀэ+. 7ЦӀыфхэм шъузэрафэлажьэрэм фэдэу орэмыхъу, Зиусхьаным шъузэрэфэлажьэрэм фэдэу, шъуигуапэу шъуитхьэматэхэм шъуафэлажь, 8сыда пӀомэ, хэт щыщ цӀыфми, унэӀутми шъхьафитми, сыд фэдэ шӀугъэ ышӀэми, иӀахьышӀу Зиусхьаным ащ къызэрэлъигъэӀэсыщтыр шъо шъошӀэ+.

9Шъо, тхьэматэхэр, шъори шъуиунэӀутхэм джащ фэдэу шъуадэзекӀу, пхъэшагъэкӀэ шъуапэмыгъокӀ, сыда пӀомэ, шъо бгъуитӀуми а зы Зиусхьаныр уашъом зэрэщышъуиӀэр шъошӀэшъ ары. Ятеплъэ емыплъэу, ащ цӀыф пстэури изэфэд+.

Тхьэм иӀэшэ-шъуашэхэр

10Аужыпкъэм Зиусхьаным илъэкӀышхокӀэ кӀуачӀэ зижъугъаӀ. 11Тхьэм зэкӀэ иӀэшэ-шъуашэхэмкӀэ зышъуфап, шэйтаным итхьагъэпцӀыгъэ гухэлъхэм шъуапэуцужьыным пае+. 12Сыда пӀомэ, тызэзаохэрэр лымрэ лъымрэ къахэкӀыгъэ цӀыфхэр арэп, ау джынэпцӀэ Ӏэшъхьэтетхэри, тетыгъо зиӀэхэри, мы дунэе шӀункӀым ипэщэшхоу джынапцӀэхэри, бзэджагъэм иджынапцӀэу ошъо лъэныкъомкӀэ щыӀэхэри ары+. 13Арышъ, Тхьэм иӀэшэ-шъуашэхэр къэшъуӀэтых, мэфаер къызыскӀэ, шъузэкӀэмыкӀожьыным, зэкӀэми шъузатекӀуахэкӀэ, шъулъакъохэм шъуатетыным пае. 14Джащ фэдэу пытэу шъущыт; шъыпкъагъэр шъуибгырыпхым фэдэу зижъугъаӀ; шъыпкъагъэу Тхьэм дэжькӀэ тиӀэри ашъоджанэм фэдэу зыщышъулъ+. 15Тхьэм ежь тызэрэзэригъэшӀужьыгъэм икъэбарышӀу жъугъэӀуным ихьазырыни цуакъэхэм афэдэу зыщышъулъ+. 16Ахэмэ анэмыкӀэу, шӀошъхъуныгъэр мэӀум[*] фэдэу къэшъуӀэт. АщкӀэ шэйтаным ищэ плъыгъэхэр жъугъэкӀосэнхэ шъулъэкӀыщт+. 17ШъумыкӀодэу Тхьэм шъукъызэригъэнэжьырэр танджым фэдэу къэшъуӀэт. Чатэу Тхьэм ы Псэ ЛъапӀэ къышъуитырэр къэшъуӀэт. А чатэр Тхьэм игущыӀэхэр ары+. 18Сыдигъуи Тхьэм ы Псэ ЛъапӀэ илъэкӀыкӀэ тхьэлъэӀу пстэумкӀи шъуелъэӀу, шъуищыкӀагъэмкӀи Тхьэм шъуелъэӀу. Шъусакъэу, шъуемызэщэу Тхьэм ицӀыф лъапӀэхэм зэкӀэмэ шъуафелъэӀу зэпыт+.

19Сэщ паий, сыжэ зызэтесхыкӀэ, къэбарышӀум ишъэф гушхокӀэ къэсӀонхэу гущыӀэхэр Тхьэм сыгу къырилъхьанхэу шъуелъэӀу+. 20Ӏэхъу-лъэхъу къыстыралъхьагъэу, мы къэбарышӀум сырилӀыкӀу. КъэбарышӀур гушхокӀэ къызэрэсӀон фаем фэдэу къэсӀонэу Тхьэм шъукъысфелъэӀу+.

Аужырэ шӀуфэс гущыӀэхэр

21•Шъори сикъэбархэмрэ Ӏофхэу сшӀэхэрэмрэ шъушӀэнхэм пае, шӀу тлъэгъурэ тшы Тихик[*] зэкӀэ шъуигъэшӀэщт. Ар Зиусхьаным иӀофкӀэ шъыпкъагъэ зыхэлъ ӀэпыӀэгъу+. 22Мы Ӏоф дэдэу тиӀофхэр зытетхэр шъуигъэшӀэнри шъуигъэгушхонри ары Тихик шъуадэжь къызфэзгъакӀорэр+.

23Тхьэу Ты лъапӀэмрэ Зиусхьан Исус Христосрэ тшыхэм гупсэфырэ шӀулъэгъоу шӀошъхъуныгъэ зигъусэмрэ къарарэт. 24МыкӀодыжьын шӀулъэгъу зиӀэхэу, ти Зиусхьан Исус шӀу зылъэгъухэрэм Тхьэм ынэшӀу къащерэф. Амин.

* 1:1 Ефес къалэр – Асие хэкоу Рим къэралыгъошхом щыщым икъэлэшхуагъ. А хэкур джырэ Тыркуем итыгъэ къохьэпӀэ лъэныкъом итыгъ.

* 1:14 шэсы – зыгорэм ыуасэ щыщэу ыпэкӀэ бгъэтӀылъырэр ары. ГущыӀэм пае, унэ горэ къэпщэфынэу уфаемэ, ыуасэ щыщэу ыпэкӀэ бгъэтӀылъырэ ахъщэр ары. А бгъэтӀылъырэм къегъэшъыпкъэ къанэрэ уасэр зэряптыщтыр.

* 2:2 жьыбгъэм тетыгъо щызиӀэ Ӏэшъхьэтетэу, джынапцӀэу – шэйтаныр ары.

* 2:12 зэзэгъыныгъэхэр – еплъ Рим. 9:4.

* 2:14 итӀур – джуртхэмрэ мыджуртхэмрэ ары.

* 2:20 пегъымбархэр – чыристан пегъымбар купэу Исус ыцӀэкӀэ къэгущыӀагъэр ары. Еплъ Апостол. 13:1; 1 Кор. 12:28-29.

* 4:11 пегъымбархэр – еплъ 2:20.

* 4:18 гуркъагъэ – къаигъагъэкӀэ къыбгурыӀонэу умыдэныр, пӀуагъэми утемыкӀыныр ары.

* 4:30 Тхьэм шъо шъушъхьэхэр зищэфыжьыщт мафэр – ахърэт мафэр ары.

* 5:26 псыкӀэ – умэхъыныр (еплъ Маттэ 3:1) ары зыфиӀорэр.

* 5:31 Тхьэм игущыӀэ тхыгъэхэм зэрарытым фэдэу – еплъ Пегъымбар Мусэ апэрэ тхылъэу ытхыгъэм (УблапӀэм) 2:24.

* 6:2-3 унашъор – еплъ Пегъымбар Мусэ ятфэнэрэ тхылъэу ытхыгъэм 5:16.

* 6:16 мэӀу – пасэм дзэлӀхэм гъучӀ хъурэешхоу чатэм пэӀуадзэу аӀыгъыщтыгъэр ары.

* 6:21 Тихик – еплъ Кол. 4:7.

+ 1:3 1 Пет. 1:3, 2 Кор. 1:3
+ 1:4 Иудэ 1:24, Кол. 1:22, 1 Фесс. 4:7
+ 1:5 1 Иуан 3:2, Рим. 8:15-16, Гал. 3:26
+ 1:7 Кол. 1:14
+ 1:9 Рим. 16:24, Ефес 3:3-5, Ефес 6:19
+ 1:10 Ефес 2:14, Кол. 1:20
+ 1:13 Эстэр 8:8, 2 Кор. 1:22, Ефес 4:30
+ 1:15 Кол. 1:3-4
+ 1:18 Кол. 1:27

+ 1:20 Орэд ЛъапӀэхэр 109:1, Апостол. 7:55-56, Рим. 8:34, Ефес 2:6, Кол. 3:1

+ 1:21 1 Пет. 3:22, Рим. 8:38, 1 Кор. 15:24, Кол. 2:10, Евр. 1:4

+ 1:22 Орэд ЛъапӀэхэр 8:7, Орэд ЛъапӀэхэр 109:1, 1 Кор. 15:27, 1 Кор. 11:3, Ефес 5:23

+ 1:23 Ефес 4:12, Ефес 5:23, Ефес 5:30, Кол. 1:18, 1 Кор. 15:28, Кол. 3:11

+ 2:1 Лука 15:24, Рим. 11:15, Кол. 1:21, Кол. 2:13

+ 2:2 Иуан 12:31, Иуан 14:30, Кол. 3:7
+ 2:3 Гал. 5:16
+ 2:4 Иуан 3:16, 1 Иуан 3:1, Рим. 5:8
+ 2:5 Кол. 2:13, Тит 3:5
+ 2:6 Ефес 1:20

+ 2:8 Лука 7:50, Лука 8:48, Апостол. 15:11, 1 Пет. 1:5, Тит 2:11, Тит 3:5

+ 2:9 Рим. 3:27, Тит 3:5, Рим. 3:27, 1 Кор. 1:29

+ 2:10 Тит 2:14, Тит 3:8
+ 2:11 Рим. 2:26, Рим. 2:28, Кол. 2:11
+ 2:12 Кол. 1:21, Рим. 9:4
+ 2:13 Апостол. 2:39
+ 2:14 Ефес 1:10, Кол. 1:22
+ 2:15 Рим. 7:4, Кол. 2:14
+ 2:16 Рим. 5:10, Кол. 1:20, Кол. 3:15
+ 2:19 Фил. 3:20

+ 2:20 Кол. 2:7, Ӏоф. 21:14, Орэд ЛъапӀэхэр 117:22,

+ 2:21 1 Кор. 3:16-17
+ 2:22 1 Пет. 2:5
+ 3:1 Фил. 1:7, Филимон 1:1, 2 Тим. 2:9
+ 3:2 Ефес 4:7, Кол. 1:25
+ 3:3 Гал. 1:12, Гал. 2:2

+ 3:6 Гал. 3:29, Ефес 2:16, Маттэ 8:11, Лука 13:29

+ 3:7 Кол. 1:23
+ 3:8 1 Кор. 15:9
+ 3:9 Кол. 1:26
+ 3:10 Ефес 1:21
+ 3:12 Евр. 4:16, Евр. 10:19
+ 3:13 2 Тим. 2:10
+ 3:16 Ефес 1:18, Кол. 1:27, Кол. 1:11
+ 3:17 Кол. 2:7
+ 3:19 Фил. 4:7, Кол. 2:10
+ 3:20 Иудэ 1:24, Рим. 16:24
+ 3:21 Рим. 11:36
+ 4:1 Ефес 3:1, Фил. 1:27, Кол. 1:10
+ 4:2 Фил. 2:3, Кол. 3:13
+ 4:3 Кол. 3:14
+ 4:4 Ефес 2:16, 1 Кор. 6:17
+ 4:5 1 Кор. 1:13
+ 4:6 1 Кор. 12:6
+ 4:7 Рим. 12:3, Ефес 3:2
+ 4:8 Орэд ЛъапӀэхэр 67:19
+ 4:9 Иуан 3:13
+ 4:10 Евр. 4:14, Евр. 7:26
+ 4:11 1 Кор. 12:28
+ 4:12 1 Кор. 12:27, Ефес 1:23, Кол. 1:18
+ 4:13 Евр. 5:12-13, Евр. 6:1
+ 4:14 1 Кор. 13:11, 1 Кор. 14:20
+ 4:15 2 Пет. 3:18, Кол. 1:10, Кол. 2:19
+ 4:17 1 Пет. 4:3-4, Кол. 3:7
+ 4:18 Рим. 1:21, Марк 3:5
+ 4:19 1 Пет. 1:14, Рим. 1:24-28
+ 4:22 Кол. 3:8-9
+ 4:23 Рим. 12:2, 2 Кор. 4:16
+ 4:24 УблапӀэ 1:26, Рим. 6:4, Кол. 3:10
+ 4:25 Кол. 3:9, Рим. 12:5
+ 4:26 Орэд ЛъапӀэхэр 4:5
+ 4:27 Якъуб 4:7

+ 4:28 МысырикӀыжь 20:15, 1 Фесс. 4:11, 2 Фесс. 3:8, 2 Фесс. 3:10, 1 Тим. 6:18

+ 4:29 Кол. 3:8
+ 4:30 1 Фесс. 5:19, Ефес 1:13
+ 4:31 1 Пет. 3:8, Кол. 3:8

+ 4:32 Маттэ 6:14, Марк 11:25-26, Лука 7:41-42, 1 Пет. 3:8, Кол. 3:12-13

+ 5:1 Маттэ 5:48

+ 5:2 Иуан 10:11, Иуан 15:13, 1 Иуан 3:16, Рим. 5:7-8, Евр. 8:3, 1 Кор. 13:1, Кол. 3:14

+ 5:3 1 Кор. 6:18, Гал. 5:19, 1 Фесс. 4:3
+ 5:4 Ефес 4:29
+ 5:5 Кол. 3:5, 1 Кор. 6:9-10, Гал. 5:21

+ 5:6 Марк 13:5, Кол. 2:8, 2 Фесс. 2:3, 1 Иуан 3:7, Рим. 1:18, Кол. 3:6

+ 5:7 2 Кор. 6:14

+ 5:8 Ефес 2:1-2, Маттэ 5:14, Иуан 12:35, 1 Иуан 2:8, Рим. 13:12, Фил. 2:15, 1 Фесс. 5:5

+ 5:10 1 Фесс. 2:4
+ 5:11 Рим. 13:12
+ 5:13 Иуан 3:20-21
+ 5:14 Рим. 13:11, Лука 1:78-79
+ 5:15 Кол. 4:5
+ 5:17 Рим. 12:2, 1 Фесс. 5:18

+ 5:18 Ушъый гъэсэпэтхыдэхэр 20:1, Ушъый гъэсэпэтхыдэхэр 23:20, Ушъый гъэсэпэтхыдэхэр 31:4, 1 Тим. 5:23

+ 5:19 Апостол. 16:25, Якъуб 5:13, 1 Кор. 14:15, Орэд ЛъапӀэхэр 26:6, Кол. 3:16

+ 5:20 Кол. 2:7, 2 Фесс. 1:3, 2 Фесс. 2:13
• 5:21 Кол. 3:17
+ 5:22 УблапӀэ 3:16, 1 Пет. 3:1
+ 5:23 Ефес 1:22-23, 1 Кор. 11:3
+ 5:25 1 Пет. 3:7

+ 5:26 Иуан 13:8, 1 Кор. 6:11, Тит 3:5, Евр. 10:22

+ 5:27 2 Кор. 11:2, Ӏоф. 14:4

+ 5:30 1 Кор. 6:15, Ефес 1:23, Кол. 1:18

+ 5:31 УблапӀэ 2:24, Маттэ 19:5, Марк 10:7-8, 1 Кор. 6:16

+ 5:33 Эстэр 1:20, 1 Пет. 3:1-6

+ 6:1 МысырикӀыжь 20:12, Ушъый гъэсэпэтхыдэхэр 1:8, Ушъый гъэсэпэтхыдэхэр 6:20, Ушъый гъэсэпэтхыдэхэр 23:22

+ 6:3 Хэбзэ тхыжьыгъэр 5:16

+ 6:4 Хэбзэ тхыжьыгъэр 4:9, Хэбзэ тхыжьыгъэр 6:7, Ушъый гъэсэпэтхыдэхэр 13:24, Ушъый гъэсэпэтхыдэхэр 19:18, Ушъый гъэсэпэтхыдэхэр 22:6

+ 6:5 1 Пет. 2:18, Кол. 3:22, 1 Тим. 6:1, Тит 2:9

+ 6:6 Гал. 3:28
+ 6:8 Кол. 3:24
+ 6:9 Хэбзэ тхыжьыгъэр 10:17

+ 6:11 2 Кор. 6:7, 2 Кор. 10:4, 1 Пет. 5:8, 1 Иуан 2:13

+ 6:12 Лука 22:53, Кол. 1:13, Ефес 1:21
+ 6:14 1 Фесс. 5:8
+ 6:15 Рим. 10:15
+ 6:16 1 Иуан 5:4
+ 6:17 Евр. 4:12

+ 6:18 Лука 18:1, Лука 21:36, Иудэ 1:20, Рим. 12:12, Кол. 4:2, 1 Фесс. 5:17, Марк 13:33

+ 6:19 Апостол. 4:29, Кол. 4:3, 1 Фесс. 5:25, 2 Фесс. 3:1

+ 6:20 Апостол. 21:33, Апостол. 28:20, 2 Кор. 5:20

• 6:21 Кол. 4:7-8
+ 6:21 Апостол. 20:4
+ 6:22 Кол. 2:2

+ https://ibt.org.ru/ebook?id=ADG

Table of Contents

- КъэбарышӀур: Апостол Паул шӀошъхъуныгъэ зиӀэхэу Ефес къалэм дэсхэм тхылъэу афитхыгъэр

- Апостол Паул шӀошъхъуныгъэ зиӀэхэу Ефес къалэм дэсхэм тхылъэу афитхыгъэр

- АПЭРЭШЪХЬ
- ЯТӀОНЭРЭШЪХЬ
- ЯЩЭНЭРЭШЪХЬ
- ЯПЛӀЭНЭРЭШЪХЬ
- ЯТФЭНЭРЭШЪХЬ
- ЯХЭНЭРЭШЪХЬ